চিটফান্ড কান্ডে কলকাতার ৪ জায়গায় ইডি-র তল্লাশি অভিযান

কলকাতা: চিটফান্ড কান্ডের তদন্তে ফের সক্রিয় কেন্দ্রীয় তদন্তকারী সংস্থা এনফোর্সমেন্ট ডিরেক্টোরেট। মঙ্গলবার কাকভোর থেকেই শহর কলকাতার বিভিন্ন ঠিকানায় তল্লাশি অভিযানে নেমেছেন ইডি-র গোয়েন্দারা। জানা গিয়েছে, শহরের একাধিক ঠিকানায় চালানো হচ্ছে এই তল্লাশি অভিযান। বিশেষ করে, একটি নির্দিষ্ট অর্থলগ্নি সংস্থার বিরুদ্ধে থাকা অভিযোগের ভিত্তিতে শহরের অন্তত চার’টি ঠিকানায় এই অভিযান চালাচ্ছে ইডি। এখনও অবধি যে খবর পাওয়া গিয়েছে, তাতে করে নিউ আলিপুরের সাহাপুর কলোনির আবাসনে তল্লাশি চালানো হচ্ছে। পাশাপাশি, জোকায় ডায়মন্ড হারবার রোডের পাশে একটি ঠিকানাতেও এই অভিযান চালানো হচ্ছে।

আরও পড়ুন: কালীঘাটের কাকুকে হেফাজতে নিতে চলেছে সিবিআই

প্রসঙ্গত, বিগত কয়েকবছর ধরেই একাধিক অর্থলগ্নি সংস্থার বিরুদ্ধে সাধারণ মানুষের টাকা নয়-ছয় করার অভিযোগে তদন্ত করছে ইডি এবং সিবিআই। এর মধ্যে একাধিক চিটফান্ড সংস্থার কর্ণধারকে গ্রেফতারও করা হয়েছে। তবে মঙ্গলবারের অভিযানে একটি বিশেষ সংস্থার বিভিন্ন আস্তানায় তল্লাশি চালানো হচ্ছে ইডি-র তরফে। প্রসঙ্গত, ২০১৭ সালের ১৫ মার্চ এই অর্থলগ্নি সংস্থার কর্ণধার বাসুদেব বাগচি এবং তাঁর ছেলে অভীক বাগচিকে গ্রেফতার করে সিবিআই। সেই ঘটনার তদন্তে ফের একবার সক্রিয় অভিযানে নামল ইডি।